钦定古今图书集成/明伦汇编/氏族典/第114卷 > 《廖用贤尚友录》 > 来之卲
## 钦定古今图书集成/明伦汇编/氏族典/第114卷 > 《廖用贤尚友录》 > 来之卲

按《宋史来之卲传》：“之卲字祖德，开封咸平人。登进士
第，由路州司理参军为刑部详断官。元丰中，改大理
评事，御史中丞黄履荐为监察御史。未几，买倡家女
为妾，履劾其污行，左迁将作丞。哲宗即位，为大府丞，
提举秦凤常平，利州成都路转运判官。入为开封府
推官，复拜监察御史，迁殿中侍御史。之卲资性奸谲”，
与杨畏合攻苏颂，论颂稽留贾易知苏州之命。又论
梁焘缘刘挚亲党，致位丞弼。又论范纯仁不可复相，
乞进用章惇、安焘、吕惠卿。绍圣初，国事丕变，之卲逆
探时指，先劾吕大防；惇既相，擢为侍御史。王安石配
食神宗，之卲又请加美谥，疏司马光等畔道逆理，其
阿恣无忌惮如此。进刑部侍郎，谏官张商英论之，以
直龙图阁出知蔡州。卒，年四十八。蔡京为相，特赠大
中大夫。